«Дайлам»-р хабзэщ
«Шэджэм псыкъелъэхэр» цIыхубэ ансамблым и уэрэджыIакIуэ гупыр хэтащ Грознэ къалэм цIыхубэ творчествэмкIэ щекIуэкIа «Традиции гор — Дайлам» дунейпсо фестивалым.
Адыгей, Къэбэрдей-Балъкъэр, Осетие Ищхъэрэ-Алание, Къалмыкъ, Дагъыстэн, Ингуш республикэхэм, Ставрополь крайм я къэфакIуэхэмрэ уэрэджыIакIуэхэмрэ а махуэм дэрэжэгъуэ иратащ Шэшэн республикэм исхэмрэ хьэщIэхэмрэ. Хамэ къэралхэм — Иордание Хьэшимит къэралыгъуэм, Доминикан, Азербайджан республикэхэм къикIахэри хэтащ фестивалым.
«Шэджэм псыкъелъэхэр» ансамблым игъэзэщIащ Къэбэрдокъуэ Борис итха «Си Къэбэрдей» уэрэдыр. Зэхуэсахэм абы Iэгуауэшхуэ хуаIэтащ. Гупым къратащ дунейпсо фестивалым зэрыщытекIуам щыхьэт техъуэ тхылъыр, кубокыр, меда-лыр.
Фестивалым и етIуанэ махуэм хьэщIэхэм Грознэ къалэм зыщаплъыхьащ. Зэхыхьэм хэтхэр щыIащ Кадыров Ахъмэт и цIэр зезыхьэ мэжджытымрэ Лъэпкъ музеймрэ, ЩIыхьым и аллеем.
ГЕРАСИМОВЭ Риммэ.
